CELEX: 22021A0216(01)
Language: mt
Date: 2019-10-11 00:00:00
Title: Deċiżjoni tal-Partijiet Kontraenti tal-Ftehim għall-Kooperazzjoni fit-Trattament tat-Tniġġis tal-Baħar tat-Tramuntana miż-Żejt u Sustanzi Oħra Perikolużi dwar l-estensjoni tal-kamp ta’ applikazzjoni tal-Ftehim bil-ħsieb ta’ kooperazzjoni dwar is-sorveljanza fir-rigward tar-rekwiżiti tal-Anness VI għall-Konvenzjoni MARPOL

16.2.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 54/3
               
            
         DEĊIŻJONI TAL-PARTIJIET KONTRAENTI TAL-FTEHIM GĦALL-KOOPERAZZJONI FIT-TRATTAMENT TAT-TNIĠĠIS TAL-BAĦAR TAT-TRAMUNTANA MIŻ-ŻEJT U SUSTANZI OĦRA PERIKOLUŻI
         dwar l-estensjoni tal-kamp ta’ applikazzjoni tal-Ftehim bil-ħsieb ta’ kooperazzjoni dwar is-sorveljanza fir-rigward tar-rekwiżiti tal-Anness VI għall-Konvenzjoni MARPOL
         Il-partijiet Kontraenti tal-Ftehim għall-Kooperazzjoni fit-Trattament tat-Tniġġis fil-Baħar tat-Tramuntana miż-Żejt u Sustanzi Oħra Perikolużi (“il-Ftehim”),
         Filwaqt li jfakkru l-Artikolu 16 tal-Ftehim, li jipprevedi li Parti Kontraenti waħda jew aktar tista’ tipproponi emendi għall-Ftehim u li dawn jistgħu jiġu adottati b’vot unanimu f’laqgħa tal-Partijiet Kontraenti,
         Bl-intenzjoni li jiżguraw li l-Gvern Depożitarju jirċievi n-notifiki ta’ approvazzjoni mill-Partijiet Kontraenti kollha mill-aktar fis possibbli sabiex tali emendi jkunu jistgħu jidħlu fis-seħħ f’qasir żmien kif stabbilit fl-Artikolu 16(2) tal-Ftehim,
         Bl-għan li jtejbu l-kooperazzjoni u l-koordinazzjoni bejn il-Partijiet Kontraenti fil-ġlieda kontra l-emissjonijiet fl-arja illegali kkawżati mit-trasport marittimu sabiex ikun hemm limitu fuq il-konsegwenzi negattivi tal-kombustjoni tal-karburanti għall-użu marittimu b’kontenut għoli ta’ kubrit jew nitroġenu għas-saħħa tal-bniedem, il-bijodiversità u l-ambjent tal-baħar kollu,
         jadottaw id-deċiżjoni segwenti permezz ta’ vot unanimu:
         
            Il-Paragrafu 1
         
         
            Emenda tat-titolu tal-Ftehim
         
         It-titolu tal-Ftehim għandu jiġi emendat biex jinqara kif ġej:
         
            “Ftehim għall-Kooperazzjoni fit-Trattament tat-Tniġġis taż-Żona tal-Baħar tat-Tramuntana miż-Żejt u Sustanzi Oħra Perikolużi inkluż it-Tniġġis tal-Arja Kkawżat mit-Trasport Marittimu”
         
         
            Il-Paragrafu 2
         
         
            Emenda tal-preambolu tal-Ftehim
         
         It-titolu tal-Ftehim għandu jiġi emendat kif ġej:
         il-kelma “l-Irlanda,” tiddaħħal qabel il-kliem “ir-Renju tal-Olanda”.
         Il-paragrafi preambolari 2 sa 6 għandhom jiġu emendati biex jinqraw kif ġej:
         
            “Filwaqt li jirrikonoxxu li t-tniġġis tal-baħar miż-żejt u sustanzi oħra perikolużi kif ukoll it-tniġġis tal-arja kkawżat mit-trasport marittimu fiż-żona tal-Baħar tat-Tramuntana jista’ jkun ta’ theddida għall-ambjent tal-baħar, għall-bijodiversità, għas-saħħa tal-bniedem u għall-interessi korrispondenti tal-Istati kostali,
            Filwaqt li jinnotaw li dan it-tip ta’ tniġġis jirriżulta minn għadd ta’ sorsi u li d-diżgrazzji u inċidenti oħra fil-baħar huma ta' tħassib kbir,
            Konvinti li abbiltà li jiġu missielta dawn it-tipi ta’ tniġġis kif ukoll li jkun hemm kooperazzjoni attiva u assistenza reċiproka fost l-Istati huma neċessarji għall-protezzjoni tal-kosti tagħhom u tal-interessi relatati,
            Filwaqt li jilqgħu l-progress li diġà nkiseb fl-ambitu tal-qafas tal-Ftehim għall-Kooperazzjoni fit-Trattament tat-Tniġġis fil-Baħar tat-Tramuntana miż-Żejt, iffirmat f'Bonn fid-9 ta' Ġunju 1969,
            Filwaqt li jixtiequ jiżviluppaw aktar assistenza reċiproka u kooperazzjoni fil-monitoraġġ tat-tipi differenti ta’ tniġġis u l-ġlieda kontrih, “
         
         
            Il-Paragrafu 3
         
         
            Emenda tal-Artikolu 1
         
         L-Artikolu 1 għandu jiġi emendat biex jinqara kif ġej:
         
            
               “Artikolu 1
               Dan il-Ftehim għandu japplika fiż-żona tal-Baħar tat-Tramuntana, kif definita fl-Artikolu 2:
               
                           (1)
                        
                        
                           kull meta l-preżenza jew il-preżenza prospettiva taż-żejt jew ta’ sustanzi oħra perikolużi li jniġġsu jew jheddu li jniġġsu l-baħar tkun ta’ periklu serju u imminenti għall-kosta jew għall-interessi relatati ta’ Parti Kontraenti waħda jew aktar; jew
                        
                     
                           (2)
                        
                        
                           kull meta l-preżenza jew il-preżenza prospettiva ta’ emissjonijiet ikkawżati mit-trasport marittimu fis-sens tal-Anness VI għall-Konvenzjoni MARPOL li jniġġsu jew jheddu li jniġġsu l-ambjent tal-baħar tikkontribwixxi għall-ewtrofikazzjoni tal-baħar u thedded is-saħħa tan-nies li jgħixu mal-kosta jew tal-ħlejjaq tal-baħar; u
                        
                     
                           (3)
                        
                        
                           għas-sorveljanza li ssir bħala għajnuna għall-identifikar tat-tniġġis u għall-ġlieda kontrih kif stabbilit fil-paragrafi 1 u 2 ta’ dan l-Artikolu u biex tipprevjeni l-ksur tar-regolamenti kontra t-tniġġis.”
                        
                     
         
         
            Il-Paragrafu 4
         
         
            Emenda tal-Artikolu 5
         
         L-Artikolu 5 għandu jiġi emendat biex jinqara kif ġej:
         
            
               “Artikolu 5
               
                  1.   Kull meta Parti Kontraenti tkun taf b’inċident jew bil-preżenza taż-żejt jew ta’ sustanzi oħra perikolużi inklużi l-emissjonijiet mill-bastimenti fiż-żona tal-Baħar tat-Tramuntana li x’aktarx tikkostitwixxi theddida serja għall-kosta jew għall-interessi relatati ta' kull Parti Kontraenti oħra, għandha tinforma lil dik il-Parti mingħajr dewmien permezz tal-awtorità kompetenti tagħha.
               
               
                  2.   Il-Partijiet Kontraenti jieħdu impenn li jitolbu lill-kaptani tal-bastimenti kollha li jtajru l-bnadar tagħhom u lill-bdoti tal-inġenji tal-ajru rreġistrati fil-pajjiżi tagħhom jirrapportaw mingħajr dewmien permezz tal-kanali li, fiċ-ċirkostanzi, ikunu l-aktar prattikabbli u adegwati:
                  
                              (a)
                           
                           
                              l-inċidenti kollha li jikkawżaw jew x’aktarx jikkawżaw tniġġis tal-ambjent tal-baħar;
                           
                        
                              (b)
                           
                           
                              il-preżenza, in-natura u l-firxa taż-żejt jew ta’ sustanzi oħra perikolużi li x’aktarx jikkostitwixxu theddida serja għall-kosta jew għall-interessi relatati ta' Parti Kontraenti waħda jew aktar.
                           
                        
               
                  3.   Il-Partijiet Kontraenti għandhom jużaw formola standard għar-rapportar tat-tniġġis kif meħtieġ skont il-paragrafu 1 ta’ dan l-Artikolu.”
               
            
         
         
            Il-Paragrafu 5
         
         
            Emenda tal-Artikolu 6
         
         L-Artikolu 6 għandu jiġi emendat biex jinqara kif ġej:
         
            
               “Artikolu 6
               
                  1.   Għall-iskop waħdieni ta' dan il-Ftehim iż-żona tal-Baħar tat-Tramuntana hija mqassma f’żoni mfissra fl-Anness għal dan il-Ftehim.
               
               
                  2.   Il-Parti Kontraenti li fiż-żona tagħha sseħħ sitwazzjoni bħal dik deskritta fil-paragrafu 1 tal-Artikolu 1 ta’ dan il-Ftehim, għandha tagħmel il-valutazzjonijiet neċessarji tan-natura u l-iskala ta’ kwalunkwe inċident jew, skont il-każ, it-tip u l-kwantità approssimattiva ta’ żejt jew ta’ sustanzi oħra perikolużi u d-direzzjoni u l-veloċità tal-moviment tagħhom.
               
               
                  3   Il-Parti Kontraenti kkonċernata għandha tgħarraf minnufih lill-Partijiet Kontraenti l-oħra kollha permezz tal-awtoritajiet kompetenti tagħhom tal-valutazzjonijiet tagħha u ta' kwalunkwe azzjoni li tkun ħadet biex tissielet maż-żejt jew sostanzi oħra perikolużi u għandha żżomm dawn is-sostanzi taħt osservazzjoni sakemm idumu fiż-żona tagħha.
               
               
                  4.   L-obbligi tal-Partijiet Kontraenti skont id-dispożizzjonijiet ta' dan l-Artikolu fir-rigward taż-żoni ta' responsabbilità konġunta għandhom ikunu s-suġġett ta' arranġamenti tekniċi speċjali li għandhom ikunu konklużi bejn il-Partijiet kkonċernati. Dawn l-arranġamenti għandhom ikunu kkomunikati lill-Partijiet Kontraenti l-oħra.”
               
            
         
         
            Il-Paragrafu 6
         
         
            Emenda tal-Artikolu 15
         
         L-Artikolu 15 għandu jiġi emendat biex jinqara kif ġej:
         
            
               “Artikolu 15
               
                  1.   Il-Partijiet Kontraenti għandhom jipprevedu t-twettiq tad-dmirijiet segretarjali fir-rigward ta' dan il-Ftehim, filwaqt li jitqiesu l-arranġamenti li diġà jeżistu fil-qafas tal-ftehimiet internazzjonali l-oħra dwar il-prevenzjoni tat-tniġġis tal-ambjent tal-baħar u tal-ambjent tal-ajru fis-seħħ għall-istess reġjun bħal dak ta’ dan il-Ftehim.
               
               
                  2.   Kull Parti Kontraenti għandha tikkontribwixxi 2,5 % għan-nefqa ta' kull sena tal-Ftehim. Il-bilanċ tan-nefqa tal-Ftehim għandu jitqassam fost il-Partijiet Kontraenti minbarra l-Komunità Ekonomika Ewropea fi proporzjon mal-prodott nazzjonali gross tagħhom skont l-iskala ta' valutazzjoni adottata regolarment mill-Assemblea Ġenerali tan-Nazzjonijiet Uniti. Fl-ebda każ kontribuzzjoni ta’ Parti Kontraenti għal dan il-bilanċ ma għandha taqbeż l-20% tal-bilanċ.”
               
            
         
         
            Il-Paragrafu 7
         
         
            Dħul fis-seħħ
         
         Din id-deċiżjoni għandha tidħol fis-seħħ fl-ewwel jum tat-tieni xahar wara d-data li fiha l-Gvern Depożitarju jkun irċieva n-notifiki ta' approvazzjoni mill-Partijiet Kontraenti kollha.